
 12.12.2019
 BG
 Официален вестник на Европейския съюз
 L 321/139
 РЕГЛАМЕНТ ЗА ИЗПЪЛНЕНИЕ (ЕС) 2019/2131 НА КОМИСИЯТА
 от 28 ноември 2019 година
 за изменение на Регламент за изпълнение (ЕС) 2019/1198 за налагане на окончателно антидъмпингово мито върху вноса на керамични съдове и прибори за сервиране или за кухня с произход от Китайската народна република след провеждане на преглед с оглед изтичане на срока на действие на мерките съгласно член 11, параграф 2 от Регламент (ЕС) 2016/1036 на Европейския парламент и на Съвета
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (1), („основния регламент“), и по-специално член 13, параграф 3 и член 14, параграф 5 от него,
 като има предвид, че:
 1. ПРОЦЕДУРА
 1.1. Съществуващи мерки
 (1)
 С Регламент за изпълнение (ЕС) No 412/2013 на Съвета (2) („първоначалния регламент“), изменен с Регламент за изпълнение (ЕС) 2017/1932 на Комисията (3), Съветът наложи окончателно антидъмпингово мито върху вноса на керамични съдове и прибори за сервиране или за кухня с произход от Китайската народна република („Китай“ или „КНР“). Действащите индивидуални антидъмпингови мита са от 13,1 % до 23,4 %. За всички невключени в извадката оказали съдействие производители износители, изброени в приложение към посочения регламент, се прилага мито от 17,9 %, а за всички останали производители износители — остатъчното мито от 36,1 %. По-долу тези мерки са наричани „първоначалните мерки“, а разследването, довело до мерките, наложени с първоначалния регламент, е наричано „първоначалното разследване“.
 (2)
 Съгласно Регламент за изпълнение (ЕС) No 803/2014 на Комисията (4) за четирима китайски производители износители се прилага митото за невключените в извадката оказали съдействие производители износители от 17,9 % и те бяха добавени в списъка на производителите износители от Китай в приложението към първоначалния регламент.
 (3)
 Съгласно Регламент за изпълнение (ЕС) 2017/2207 на Комисията (5) за други четирима китайски производители износители се прилага митото за невключените в извадката оказали съдействие производители износители от 17,9 % и те бяха добавени в списъка на производителите износители от Китай в приложението към първоначалния регламент.
 (4)
 С Регламент за изпълнение (ЕС) 2019/1198 на Комисията (6) тя остави в сила първоначалните мерки съгласно член 11, параграф 2 от основния регламент. Тези мерки по-долу са наричани „действащите мерки“, а разследването в рамките на прегледа с оглед изтичане на срока на действие на мерките е наричано „последното разследване“.
 1.2. Ex-officio започване на разследване
 (5)
 В началото на 2019 г. Комисията разгледа наличните доказателства за схемите и каналите за продажби на керамични съдове и прибори за сервиране или за кухня след налагане на първоначалните мерки. Сравнението на данните за износа между 2014 г. и 2018 г. показа рязко увеличение или спад на износа за някои производители износители, което представлява показател за пренасочване на продажбите. Освен това в някои случаи действителният износ от определени производители износители е надвишавал декларираната продукция. Също така се постави и въпросът за злоупотребата с допълнителните кодове по ТАРИК за конкретни дружества.
